麻姑山詩 至瀑布崖前
作者：呂南公
朝代：宋

paragraphs: 忽過亂峰曲，隔林聞水聲。
止車問樵夫，知是飛瀑鳴。
下步入幽徑，蕭然覓澎渹。
仰看百尺崖，倒瀉霜雪明。
乍近骨肉健，久留毛髮驚。
疑身是雷仙，滿耳鼓不停。
六月地赤渴，平川露乾汀。
此源一何長，奔注常淫盈。
利澤固不淺，邦人昧嗟矜。
徒聞晏豫時，相與憐凄清。